Խոսե Ասունսիոն Սիլվա

**Խոսե Ասունսիոն Սիլվա** (), կոլումբիացի բանաստեղծ։ Համարվում է լատինաամերիկյան մոդեռնիզմի հիմնադիրներից մեկը։

## Կյանք
Բոգոտայի հարուստ և կրթված ընտանիքում ծնված Ասունսիոն Սիլվան հանգիստ կյանք է վարել: Ընդամենը տասը տարեկանում  գրել է իր առաջին բանաստեղծությունները։ 1882 թվականին նա ճանապարհորդեց Անգլիա, Շվեյցարիա և Ֆրանսիա, իսկ Փարիզում հանդիպեց այլ ժամանակակից բանաստեղծների և արվեստագետների, այդ թվում՝ Ստեֆան Մալարմեին և Գուստավ Մորոյին։ Նրա ճանապարհորդությունը դեպի Եվրոպա ազդեցություն ունեցավ նրա ոճի վրա, քանի որ նա առնչություն ունեցավ բազմաթիվ ֆրանսիական թեմաների: Այնուամենայնիվ, հոր մահով և ընտանիքի աճող ֆինանսական դժվարություններով պայմանավորված Ասունսիոն Սիլվան ստիպված էր վերադառնալ Կոլումբիա: Չկարողանալով վճարել իր ընտանիքի հսկայական պարտքերը՝ Սիլվան հանձն առավ դիվանագիտական ​​պաշտոնը Կարակասում։ Մի անգամ այնտեղ իր գործընկեր գրողները խրախուսեցին նրան պոեզիային վերադառնալ: 1892 թվականին մահանում է նրա սիրելի քույրը՝ Էլվիրան։ 1895 թվականին Սիլվայի շատ գործեր, ներառյալ նրա հիմնական արձակ ստեղծագործությունը, կորան նավի խորտակման ժամանակ։ Այնուամենայնիվ, նրան համոզեցին վերստեղծել վեպերից մեկը ինչքան որ հիշողությունը ներեր, բայց քրոջ և վեպի կորուստը, այնուամենայնիվ, իրենց վնասը տվեցին: Ասում են, որ Սիլվան ինքնասպան է եղել 1896 թվականի մայիսի 23-ի երեկոյան ճաշկերույթից հետո։

## Մահ
1896 թվականի մայիսի 24-ի առավոտյան տան սպասուհին Ասունսիոն Սիլվային մահացած գտավ իր անկողնում՝ մարմնի մոտ ատրճանակ. նախորդ գիշեր կրակել էր ուղիղ սրտին։ Նա ինքնասպանության շատ պատճառներ ուներ, այդ թվում քրոջ՝ Էլվիրայի մահը, գրեթե ամբողջ աշխատանքի կորուստը, երբ նրա նավը խորտակվեց Կարիբյան ծովի նավամատույցի մոտ, և նրա պարտքերը։ Մահից առաջ նա իր բժշկին գաղտնի խնդրեց նշել իր սրտի ճշգրիտ տեղը։ Նա թաղվել է Բոգոտայի Կենտրոնական գերեզմանատանը։ Թերևս նրա ավելի կարևոր ժառանգությունը այն տունն է, որտեղ նա ապրել է, որը վերածվել է թանգարանի՝ Սիլվայի պոեզիայի տուն։

## Ստեղծագործություններ
Շատ բանավեճեր են եղել այն մասին, թե Սիլվան մոդեռնիզմի նախորդն էր, թե լիովին մոդեռնիստ բանաստեղծ, սակայն Սիլվայի ուսումնասիրությամբ զբաղվող  գիտնականները, ինչպիսիք են Ռաֆայել Մայան և Մարիա Մերսեդես Կարանզան, եզրակացնում են, որ նա իսկապես «ուղնուծուծով» մոդեռնիստ է: Իրականում, Կարանզան գովաբանում է Սիլվայի ազդեցությունը մոդեռնիստական ​​պոեզիայի վրա՝ նշելով, որ.«Սիլվայի պոեզիայի ուշագրավ ներդրումներից է ավանդական մետրերի(Անգլիական արտասանական չափ) փորձարկումն ու վերականգնումը, քանի որ նա տարբեր ռիթմեր ու շեշտադրումներ էր անում, խաղում էր տաղերի ու չափերի հետ՝ նպատակ ունենալով ճկել չափածոյի կոշտությունը ծառայեցնելով այն մոդուլյացիային, երաժշտությանը, զգացմունքներին ու հույզերին, որոնք նա ցանկանում էր արտահայտել։ Նրա մեծ հաջողությունների թվում է նաև վանկի գործածության վերածնունդն ու երիտասարդացումը, հաջողություն, որը հաճախ անարդարացիորեն շնորհվում է Ռուբեն Դարիին։»Նրա որոշ աշխատություններ, ինչպիսին է «Դառը կաթիլներ» անթոլոգիան (Գոտաս Ամարգաս), գովաբանվել են սեփական գրելաոճի և առօրյա լեզվի ըմբոստ օգտագործման, դրա բովանդակության թերահավատ, «դառը» հումորային բնույթի և գրական ու սոցիալական ավանդույթի հետ կապի խզման համար։

«Nocturno» (Գիշերային) պոեմը նրա ամենահայտնի ստեղծագործությունն էր, որը հրատարակվել է հետմահու 1908 թվականին։ Գրված ազատ չափածո ձևով, պոեմը խախտել է իսպանական շարադրանքի ավելի դասական եղանակը և ցույց է տվել մոդեռնիզմի բազմաթիվ նշաններ։ Բանաստեղծությունն ինքնին գրված է որպես պատասխան Ասունսիոն Սիլվայի քրոջ՝ Էլվիրայի մահվանը։ Պատկերապատումը, հատկապես ստվերի սիմվոլիկան, մելամաղձության և տխրության զգացում է առաջացնում: Մինչև 2016 թվականը Ասունսիոն Սիլվայի դեմքը երևում էր կոլումբիական պեսո թղթադրամի վրա, իսկ դարձերեսին՝ միկրոտեքստով նրա ամբողջական «Nocturno» բանաստեղծությունը։

* *El libro de versos* ( տպագրվել է հետմահու 1923 թվականին, թարգմ․ Չափածո գիրք)
* *De sobremesa* (տպագրվել է 1925; թարգմ․ Հետճաշյա զրույց)

## Հղումներ


## Արտաքին հղումներ
* 
*